陳漕生辰代楊文作
作者：仲并
朝代：宋

paragraphs: 六管陽初復，前宵月尚圓。
長庚俄夢李，崧岳故興宣。
國使新恩數，忠臣夙眷偏。
節龍開遠目，衣繡聳華年。
日月聲名起，風雷號令傳。
自應威動岳，曾是力回天。
相國關中粟，尚書地上錢。
委藏淹府庫，飛輓亂車船。
南獠元歸地，西方正拓邊。
定知新將飽，尤頼我公賢。
赫赫蘭臺舊，飄飄鳳沼仙。
終焉還魏闕，聊爾駐荆川。
曲學聯珠履，非才汙彩牋。
千秋期鶴壽，萬里附鵬鶱。